Lise-Marie Morerod

Lise-Marie Morerod (født 16. april 1956) er en tidligere sveitsisk alpinist.

I 1972 ble Lise-Marie Morerod sveitsisk mester i storslalåm. Hun slo blant andre Marie-Therese Nadig, som like før hadde blitt dobbelt olympisk mester i Sapporo. Samme år debuterte hun i verdenscupen.

Morerod tok en overraskende bronsemedalje i slalåm under VM 1974 i St. Moritz. I 1975 vant hun sitt første verdenscuprenn i Garmisch-Partenkirchen.

I 1976 kom hun på andreplass sammenlagt i verdenscupen, bare slått av Rosi Mittermaier. I 1977 vant hun totalt åtte verdenscuprenn og vant verdenscupen sammenlagt som første sveitsiske kvinne noensinne. I tillegg vant hun disiplincupene i slalåm og storslalåm.

I 1978 tok hun sølv i storslalåm under VM i Garmisch-Partenkirchen, fem hundredels sekund bak Maria Epple. I verdenscupen kom hun på tredjeplass sammenlagt, og vant storslalåmcupen for tredje sesong på rad. I løpet av karrieren vant hun totalt 24 verdenscuprenn (10 i slalåm og 14 i storslalåm).

22. juli 1978 ble hun alvorlig skadet i en bilulykke ved Vernayaz. Med flere bruddskader og alvorlige hodeskader lå hun tre uker i koma, og ble liggende på sykehus i seks måneder. Hun gjorde comeback i sesongen 1979/80, men nådde aldri opp til resultatene fra tiden før ulykken. Ved sesongslutt la hun opp karrieren som aktiv alpinist

Referanser

Eksterne lenker 
 

Sveitsiske alpinister
Sveitsiske mestere i alpint
Deltakere for Sveits under Vinter-OL 1976
Alpinister under Vinter-OL 1976
Personer fra Lausanne